NRK hevdet i en dokumentar om saken at flere godt orienterte kilder uavhengige av hverandre mente at Anne Orderud Paust og Per Paust var tilknyttet Etterretningstjenesten. Stortingets kontrollutvalg for etterretnings-, overvåkings- og sikkerhetstjeneste, EOS-utvalget, ble nektet innsyn i noe av E-tjenestens materiale fra tiden rundt Per Pausts død og drapet på Anne Orderud. Ifølge dokumentaren kunne flere av de involverte i Orderud-saken ha vært knyttet til både E-tjenesten og krigen på Balkan. Samtidig kunne det finnes spor i E-tjenestens arkiver på Lutvann som kontrollutvalget ikke hadde fått se. Brennpunkts kilder viste til at det skulle finnes materiale knyttet til Orderud-saken i E-tjenestens arkiver.